NORAKSTS

|  |  |
| --- | --- |
| 22.12.2021. | Nr.21/6 |

**neapbūvēta zemesgabala prohorova ielā 13, Jelgavā,**

**atsavināšanas uzsākšana un izsoles noteikumu apstiprināšana**

(ziņo: I.Škutāne)

**Atklāti balsojot: PAR – 13** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, Z.Tretjaka, A.Rublis, A.Pagors), **PRET – nav**, **ATTURAS – 2** (G.Kurlovičs, A.Tomašūns),

Jelgavas valstspilsētas pašvaldībai piederošs neapbūvēts zemesgabals 95769 m2 platībā ar kadastra apzīmējumu 09000150235 Prohorova ielā 13, Jelgavā (turpmāk - Zemesgabals) ir ierakstīts Zemgales rajona tiesas Jelgavas pilsētas zemesgrāmatas nodalījumā Nr.100000510992 ar kadastra Nr.09000150235.

Saskaņā ar Jelgavas valstspilsētas pašvaldības administrācijas Attīstības un pilsētplānošanas pārvaldes 2021. gada 11. novembra lēmumu Nr.2-26.2/21.1411 “Lietošanas mērķa noteikšana zemes vienībai Prohorova ielā 13, Jelgavā”, Zemesgabala lietošanas mērķis ir rūpnieciskā apbūve (kods 1001, platība 68048 m2), dabas pamatnes teritorija (kods 0501, platība 25001 m2) un satiksmes infrastruktūras objektu apbūve (kods 1101, 2720 m2).

Saskaņā ar Jelgavas valstspilsētas pašvaldības administrācijas Attīstības un pilsētplānošanas pārvaldes 2021. gada 26. novembrī sniegto informāciju, Zemesgabala daļa 40138 m2 platībā atrodas virszemes ūdensobjektu aizsargjoslas gar ūdensobjektiem applūstošajā teritorijā, kur atbilstoši Aizsargjoslu likuma 37. panta pirmās daļas 4. punktam ir aizliegums veikt teritorijas uzbēršanu, būvēt ēkas un būves. Šāds aizliegums ir noteikts ar mērķi samazināt piesārņojuma negatīvo ietekmi uz ūdens ekosistēmām, novērst erozijas procesu attīstību, ierobežot saimniecisko darbību applūstošajās teritorijās, kā arī saglabāt apvidum raksturīgo ainavu.

No Publiskas personas mantas atsavināšanas likuma (turpmāk - Atsavināšanas likums) 3. panta pirmās daļas 1. punkta un 4. panta pirmās daļas izriet, ka publiskas personas nekustamo īpašumu var atsavināt, pārdodot to izsolē ar pretendentu atlasi, ja tas nav nepieciešams pašvaldības funkciju nodrošināšanai.

Saskaņā ar Atsavināšanas likuma 8. panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2021. gada 2. decembrī nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2025. gada 21. jūnijam) novērtēja Zemesgabalu un noteica tā tirgus vērtību 220000,00 *euro*.

Valsts zemes dienesta Nekustamā īpašuma Valsts kadastra informācijas sistēmā Zemesgabala kadastrālā vērtība ir noteikta 168826,00 *euro*.

Atsavināšanas likuma 36. panta trešā daļa nosaka, ka, pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

2021. gada 6. decembrī Jelgavas valstspilsētas pašvaldības īpašuma atsavināšanas komisija noteica Zemesgabala nosacīto cenu 221000,00 *euro*, izsoles soli 1000,00*euro*, nodrošinājumu 22100,00 *euro,* reģistrācijas maksu 50,00*euro*  un nomaksas termiņu – 5 gadus.

Saskaņā ar likuma “Par pašvaldībām” 21. panta pirmās daļas 17. punktu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 8. pantu, 15. panta pirmo daļu, 36. panta trešo daļu, Jelgavas valstspilsētas pašvaldības īpašuma atsavināšanas komisijas 2021. gada 6. decembra lēmumu Nr.10/1 “Neapbūvēta zemesgabala Prohorova ielā 13, Jelgavā, atsavināšana”,

**JELGAVAS VALSTSPILSĒTAS DOME NOLEMJ:**

1. Atsavināt Jelgavas valstspilsētas pašvaldībai piederošu neapbūvētu zemesgabalu Prohorova ielā 13, Jelgavā (kadastra Nr.09000150235, kadastra apzīmējums 09000150235, platība 95769 m2), pārdodot to mutiskā izsolē ar augšupejošu soli un pretendentu atlasi starp personām, kuras, iesniedzot izsoles pieteikumu, apņemas šajā zemesgabalā veikt rūpnieciskās ražošanas objekta izbūvi šādos termiņos:
   1. rūpnieciskās ražošanas objekta būvniecību uzsākt ne vēlāk kā 12 mēnešu laikā no pirkuma līguma noslēgšanas dienas;
   2. rūpnieciskās ražošanas objektu nodot ekspluatācijā ne vēlāk kā 36 mēnešu laikā no pirkuma līguma noslēgšanas dienas.
2. Noteikt neapbūvēta zemesgabala Prohorova ielā 13, Jelgavā, pārdošanas nosacīto cenu (izsoles sākumcenu) 221000,00 *euro* (divi simti divdesmit viens tūkstotis *euro*, 00 centi), izsoles soli 1000,00 *euro* (viens tūkstotis *euro*, 00 centi), nodrošinājumu 22100,00 *euro* (divdesmit divi tūkstoši viens simts *euro*, 00 centi), reģistrācijas maksu 50,00*euro* (piecdesmit *euro*, 00 centi), un nomaksas termiņu – piecus gadus.
3. Apstiprināt neapbūvēta zemesgabala Prohorova ielā 13, Jelgavā, izsoles noteikumus (pielikumā).
4. Jelgavas valstspilsētas pašvaldības Izsoles komisijai rīkot neapbūvēta zemesgabala Prohorova ielā 13, Jelgavā, izsoli normatīvajos aktos noteiktajā kārtībā.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 22.decembrī